Nicola Hanekom vertel oor die skryf van ‘Dwaalster’Tinarie van Wyk-Loots en Albert Maritz in ‘n toneel uit ‘Dwaalster’. (Foto: Verskaf) Dwaalster, die splinternuwe Afrikaanse drama wat Dinsdagaande op kykNET te sien is, is uit die pen van Nicola Hanekom, die bekroonde dramaturg en gesoute aktrise. Hanekom het aan Maroela Media vertel sy het reeds sowat tien jaar gelede die idee vir die storie gekry toe sy en haar man, die akteur Grant Swanby, op hul plaas in die Hoekovallei na die sterrehemel gesit en kyk het. “Die storie gaan oor die mense van die fiktiewe dorpie Maanhaarsdrif, wat almal behep is met die sterre. Die hoofkarakter, Annabel, is ŉ ondersoekende joernalis wat terugkeer na haar tuisdorp waar sy dinge van die verlede wat haar steeds pla, oopkrap.” Sy vertel sy en Swanby het destyds die idee aan die SAUK voorgelê, maar nadat dit van die hand gewys is, het dit gelê en stof vergader in ŉ laai. June von Merch en Albert Maritz in ‘Dwaalster’. (Foto: Verskaf) “Ons het sowat twee jaar gelede weer die draaiboek uit die laai gehaal en kykNET het besluit om ons ŉ kans te gee om die reeks te maak.” Retief Scholtz was deel van die skryfspan wat die draaiboek weer blinkgepoets het vir kykNET. Hanekom vertel sy het van die karakters geskryf met sekere akteurs in gedagte, maar dat dit haar net help om ŉ raamwerk te skep vir die karakter. “Natuurlik besluit die regisseur wie hulle in watter rolle gaan verdeel, maar dit maak die skryfproses vir my net makliker as ek met iemand in gedagte kan skryf.” Die lekkerste gedeelte daarvan om aan Dwaalster te kon skryf, was dat sy meer tyd daaraan kon bestee om onder elke karakter se vel in te klim. “Anders as met ŉ toneelstuk of ŉ fliek het jy met ŉ reeks van 13 episodes soveel meer tyd om ŉ karakter te ontwikkel en vir elke karakter ŉ storieboog uit te dink.” Sy is ook vol lof vir Jaco Bouwer, regisseur van die reeks. “Hy het dit so besonders aangepak en hy het die draaiboek op ŉ baie kunssinnige wyse vertolk. Dit lyk amper soos ŉ kunsrolprent!” Volgens Hanekom het die hele span agter Dwaalster bygedra daartoe om van die reeks te maak wat dit is. “Van die kostuums tot die musiek het my gedagtes en idees in die lewe gebring. Dit is so opwindend, want jy stel jou iets op ŉ sekere manier in jou kop voor. June von Merch en Neels van Jaarsveld in ‘Dwaalster’. (Foto: Verskaf) “Dit was ŉ uitdaging om alles teen so ŉ vinnige tempo te skiet. Ons het oor drie maande geskiet, meestal op Bonnievale en Calvinia, maar die span ken mekaar so goed dat elkeen presies weet waar om raak te vat. Jy moet heeltyd konsentreer en volstoom aan die gang wees.” Haar gunstelingkarakter is Lukas, die skrywer wat vertolk word deur André Odendaal. “Hy is aanvanklik so arrogant en vol draadwerk, maar daar is ŉ lekker omwenteling in sy storielyn en sy karakter het soveel diepte. Omdat hy ŉ skrywer is, kan ŉ mens ook lekker woorde gebruik.” Sy glo die genre en die teks is wat die storie so uniek maak. “Dit is ŉ drama, gemeng met ŉ riller en magiese realisme. Daar is ook koddige en eksentrieke karakters wat komedie aan die storie verleen. Dit sal nie in almal se smaak val nie, maar dit is goed dat daar variasie is en dat ŉ verskeidenheid aan kykers gebied word. Ons hoop die mense hou daarvan! Jacques Bessenger en Neels van Jaarsveld in ‘Dwaalster’. (Foto: Verskaf) “Om jou eie gedagtes en storie so voor jou oë op die kassie te sien afspeel, laat jou broek so bietjie bewe,” lag sy. “Ek knyp myself, want ek is baie gelukkig dat ek ŉ skrywerskontrak gekry het vir so ŉ groot projek. Dit is ŉ groot voorreg om die kans te kry om iets te skep, want dit is nie almal beskore nie. Ek is baie gelukkig en het ŉ groot waardering daarvoor.” Dwaalster is elke Dinsdag om 20:00 op kykNET, DStv-kanaal 144, te sien.